b'\n_START_ARTICLE_\nBertel Thorvaldsen\n_START_PARAGRAPH_\nBertelis Torvaldsenas (dan. Bertel Thorvaldsen, 1770 m. lapkri\xc4\x8dio 19 d. \xe2\x80\x93 1844 m. kovo 24 d.) \xe2\x80\x93 dan\xc5\xb3 XIX a. skulptorius, daugiausia dirb\xc4\x99s Italijoje, Romos mieste. Jis yra vertinamas antru reik\xc5\xa1mingiausiu klasicizmo skulptoriumi po Kanovos. Torvaldseno darbams b\xc5\xabdingas \xc5\xa1altas ir precizi\xc5\xa1kas stilius imituojant Sen. Graikijos skulpt\xc5\xabras._NEWLINE_\xc5\xbdinomiausiais jo darbais \xc4\xafvardijami: \xe2\x80\x9eLaiminan\xc4\x8dio Kristaus\xe2\x80\x9c skulpt\xc5\xabra Kopenhagos Dievo Motinos katedroje ir \xe2\x80\x9eLiucernos li\xc5\xabtas\xe2\x80\x9c Liucernoje. Palangos Botanikos parko \xe2\x80\x9eLaiminan\xc4\x8dio Kristaus\xe2\x80\x9c skulpt\xc5\xabra (sunaikinta), linkstama tik\xc4\x97ti, buvo sukurta Torvaldseno mokini\xc5\xb3.\n_START_SECTION_\nBiografija\n_START_PARAGRAPH_\nBertelis Torvaldsenas gim\xc4\x97 1770 m. lapkri\xc4\x8dio 19 d. Kopenhagoje. Buvo neturtingo med\xc5\xbeio rai\xc5\xbeytojo, i\xc5\xa1eivio i\xc5\xa1 Islandijos s\xc5\xabnus. Motina buvo smulkaus tarnautojo dukt\xc4\x97. 11 met\xc5\xb3 Torvaldsenas \xc4\xafstojo \xc4\xaf Kopenhagos meno akademij\xc4\x85, kur mok\xc4\x97si skulptoriaus meno. 1796 m. Torvaldsenui pasitaik\xc4\x97 galimyb\xc4\x97 apsilankyti Romoje, kur buvo pasi\xc5\xb3stas tobulintis trejiems metams. \xc5\xa0iuos metus Torvaldsenas laik\xc4\x97 savo tikrojo gimimo metais. Romoje jis i\xc5\xa1 tikro praleido apie 40 met\xc5\xb3. Susipa\xc5\xbeino su antikine ir Italijos skulpt\xc5\xabra. 1803 m. atlikta statula \xe2\x80\x9eJasonas su aukso vilna\xe2\x80\x9c i\xc5\xa1garsino skulptori\xc5\xb3. Nuo to laiko Torvaldseno \xc5\xa1lov\xc4\x97 tik did\xc4\x97jo. Jis gaudavo u\xc5\xbesakym\xc5\xb3 i\xc5\xa1 u\xc5\xbesienio._NEWLINE_1812 m. jis atliko friz\xc4\x85 Aleksandro Makedonie\xc4\x8dio \xc5\xbeygi\xc5\xb3 motyvais Kvirinalo r\xc5\xabmuose Napoleono apsilankymo proga. Apie 1820 m. vienu metu jo dirbtuv\xc4\x97se gal\xc4\x97jo dirbti apie 40 pameistri\xc5\xb3. 1819 m. Kopenhagoje Torvaldsenas prad\xc4\x97jo kelion\xc4\x99 po Europ\xc4\x85, kurios metu aplank\xc4\x97 Vien\xc4\x85, Berlyn\xc4\x85, Var\xc5\xa1uv\xc4\x85. Skulptorius susilauk\xc4\x97 did\xc5\xbeiulio d\xc4\x97mesio i\xc5\xa1 kilming\xc5\xb3j\xc5\xb3 \xc5\xa1eim\xc5\xb3. Ma\xc5\xbedaug tuo metu Torvaldsenas prad\xc4\x97jo planuoti naujai statomos Kopenhagos Dievo Motinos katedros puo\xc5\xa1ybos statulomis ir bareljefais schem\xc4\x85, kuri\xc5\xb3 elementus \xc4\xafgyvendino per sekan\xc4\x8dius kelerius metus. 1824-31 m. jis k\xc5\xabr\xc4\x97 popie\xc5\xbeiaus Pijaus VII-ojo pomirtin\xc4\xaf monument\xc4\x85 \xc5\xa0v. Petro bazilikoje. K\xc5\xabr\xc4\x97 \xc5\xbeinom\xc5\xb3 \xc5\xbemoni\xc5\xb3 paminklus: apie 1820-29 m. \xe2\x88\x92 Juzefo Poniatauskio Var\xc5\xa1uvoje, 1829-30 m. \xe2\x88\x92 astronomo Koperniko Var\xc5\xa1uvoje, 1830-31 m. \xe2\x88\x92 angl\xc5\xb3 poeto Bairono Kembrid\xc5\xbee, 1835-39 m. \xe2\x88\x92 vokie\xc4\x8di\xc5\xb3 poeto \xc5\xa0ilerio \xc5\xa0tutgarte, 1837 m. \xe2\x88\x92 Gutenbergo Maince, 1839 m. \xe2\x88\x92 Bavarijos elektoriaus Maksimilijono I Miunchene._NEWLINE_1838 m. Torvaldsenas gr\xc4\xaf\xc5\xbeo \xc4\xaf gimt\xc4\x85j\xc4\x85 Kopenhag\xc4\x85, kur buvo sutiktas kaip nacionalinis didvyris. 1839 m. prasid\xc4\x97jo Torvaldseno muziejaus statybos Kopenhagoje (baigtos iki 1848 m.). Torvaldsenas mir\xc4\x97 Kopenhagoje 1844 m. kovo 24 d. Palaidotas savo muziejaus kieme. Did\xc5\xbei\xc4\x85j\xc4\x85 daugum\xc4\x85 \xc5\xbeymiausi\xc5\xb3 Torvaldseno skulpt\xc5\xabr\xc5\xb3 sudaro darbai antikin\xc4\x97s mitologijos motyvais. Jo stiliui priki\xc5\xa1amas \xc5\xa1altumas ir pernelyg precizi\xc5\xa1kas antikini\xc5\xb3 form\xc5\xb3 laikymasis, bedvasi\xc5\xa1kumas lyginant su Kanovos gyvo skulpt\xc5\xabros pavir\xc5\xa1iaus vaizdavimu. Torvaldsenas i\xc5\xa1 tikro niekuomet nebuvo Graikijoje, kurios senovin\xc4\x97s skulpt\xc5\xabros modelius laik\xc4\x97 auk\xc5\xa1\xc4\x8diausiu idealu. Apie 1816 m. jis susipa\xc5\xbeino ir dal\xc4\xaf Senov\xc4\x97s Graikijos skulpt\xc5\xabr\xc5\xb3 restauravo, kai \xc5\xa1ios buvo gabenamos pro Rom\xc4\x85 \xc4\xaf Miunchen\xc4\x85.'